
Referat fra bestyrelsesmøde på IBOS 
	Dato og tidspunkt
	10. marts 2026 kl. 14.00 – 16.00

	Sted
	IBOS, Rymarksvej 1, 2900 Hellerup, lokale M1

	Indkaldte
	Diana Stentoft, DBS (forperson)
Ida Raunkiær, DBSU
Isabelle Simone Genevey, IBOS
Jes Diemer, IBOS
Jóhannes Miðskarð, Borgerrepræsentationen København
Linda Gade, Gladsaxe Kommune
Marie Fasmer, IBOS
Nick Elhøj, Blinde- og svagsynedes interessegruppe for erhverv og uddannelse
Nils Bo Hermansen, LFBS (næstforperson) 
Pia Boisen, Region Hovedstaden

	Afbud
	Claus Bjørn Billehøj, Partner Mobilize Strategy Consulting
Louise Bøttcher, DPU/Aarhus Universitet
Pia Boisen, Region Hovedstaden



Dagsorden

Punkt 1	Præsentationsrunde og velkommen til nye bestyrelsesmedlemmer 
Bestyrelsen byder de nye bestyrelsesmedlemmer velkommen: Linda Gade fra Gladsaxe Byråd, som repræsentant fra KKR og Jóhannes Miðskarð fra Borgerrepræsentationen i København.
Punkt 3	Den politiske scene siden sidst v. Diana Stentoft
Folketingsvalg
Vi står midt i en valgkamp, hvor handicapområdet indtil videre har været meget fraværende. Ikke engang kandidattestene berører socialområdet. Den eksisterende rammeaftale på handicapområdet er til genovervejelse og der er ikke indgået en politisk aftale om specialeplanen, inden valget blev udskrevet, hvilket skaber usikkerhed om, hvad der kommer til at ske efter valget.
Om arbejdet med specialeplanen starter forfra efter valget afhænger af, hvilke partier der danner regering. Hvis sammensætningen ligner den nuværende, kan man muligvis fortsætte udarbejdelsen, hvor man slap. I baglandet er der dog et håb om, at der bliver taget et nyt afsæt, da rettighederne for målgruppen i dag vurderes som utilstrækkelige. Det vurderes desværre som usandsynligt, at borgere med rent synshandicap vil blive omfattet af en kommende specialeplan.
I praksis oplever blinde og svagsynede i dag meget forskellige vilkår afhængigt af, hvilken kommune de bor i. Nogle kommuner samarbejder tæt med IBOS og andre specialiserede tilbud, mens andre vurderer, at de selv kan løfte opgaven. Det skaber et markant postnummerlotteri. Der er derfor et stort behov for at bevare IBOS som en national vidensbank, hvor specialiseret viden kan fastholdes og udvikles. 
Regionssammenlægning
Den kommende regionssammensætning i Region Østdanmark følges tæt. Flere synsinstitutioner kommer til at ligge i samme region, og det er uklart, om man vil samle indsatsen på synsområdet, eller om opgaverne placeres i de enkelte sundhedsråd.
IBOS arbejder aktivt for at gøre den nye region opmærksom på behovet for at bevare specialiserede miljøer med landsdækkende fokus.
Digitalisering og tilgængelighed
På DBS’ landsmøde var digitalisering på dagsordenen, og udviklingen giver anledning til bekymring. Der er i dag næsten ikke et område i samfundet, der ikke er afhængigt af digitale løsninger, men mange af løsningerne er fortsat ikke tilstrækkeligt tilgængelige for blinde og svagsynede. Der er en reel risiko for, at målgruppen bliver hægtet af både uddannelse og arbejdsmarked.
Et konkret problem er, at skærmlæsere og andre hjælpemidler ikke altid kan anvendes på grund af nye styresystemer eller IT-sikkerhedskrav på arbejdspladser. Hvis en arbejdsplads ikke kan godkende løsningen, kan borgeren i praksis blive udelukket fra at varetage sit arbejde.
Brugerne har ofte ikke selv den tekniske viden til at forklare løsningerne, og det kan være dyrt og besværligt for den enkelte arbejdsplads at få systemerne godkendt.
Der blev foreslået at udarbejde en samlet oversigt over sikkerheden i fx JAWS og lignende programmer, eventuelt i dialog med producenterne, så arbejdspladser lettere kan godkende løsningerne.
Punktet tages op igen på et senere møde med henblik på at inddrage relevante samarbejdspartnere.

Punkt 4	PD-uddannelser v. Marie Fasmer
Diplomuddannelsen på synsområdet er den eneste kompetencegivende uddannelse i Danmark, hvor man kan opnå specialiseret viden om synshandicap.
Siden 2009 er uddannelsen blevet udbudt i samarbejde med UC Syd, som har haft udbudsretten, mens IBOS har stået for det faglige indhold og koordineringen af undervisere.
Målgruppen for uddannelsen er landets synskonsulenter – ca. 200-300 fagpersoner – og uddannelsen fungerer som det fælles faglige fundament for synsområdet på landsplan.
For at leve op til sin udbudspligt skal undervisere på uddannelsen være ansat i UC Syds stillingsstruktur, hvilket efterlader forskellige udfordringer i forhold til uddannelsens opbygning og underviserkorps. 
Landets synsinstitutioner ønsker, at uddannelsen fortsat er forankret i det formelle uddannelsessystem, da det styrker fagområdets legitimitet og synliggør behovet for specialiserede kompetencer.
Brugerorganisationerne udtrykker bekymring for konsekvenserne, hvis uddannelsen svækkes. Det kan få direkte betydning for kvaliteten af den hjælp, borgere med synshandicap får i kommunerne.
Området er sårbart, fordi ansvaret går på tværs af sektorer, og der mangler en fælles national aftale om organiseringen. Det fremhæves som et væsentligt argument for behovet for en specialeplan, der kan skabe en tydeligere struktur og sikre, at den nødvendige viden bevares.

Punkt 5	Økonomi v. Silas Balder Erichsen
IBOS går ud af 2025 med et lille mindre-forbrug, hvilket er et udtryk for en overordnet stabil og balanceret økonomi, hvor udgifterne er tilpasset aktivitetsniveauet på tværs af huset.
En af vores indtægtskilder er VISO KaS, der er en rammefinansieret national opgave, hvor indtægterne i praksis svarer til de aftalte aktiviteter. I aftalen ligger at sikre kommuner og borgere i hele landet har adgang til højt specialiseret rådgivning på områder, hvor den nødvendige ekspertise ikke findes lokalt.
VISO-aftalen har betydning for IBOS på flere områder:
· National rolle: IBOS bidrager til at sikre specialiseret rådgivning og viden til kommuner i hele landet.
· Faglig udvikling: Arbejdet understøtter udviklingen af ny viden, metoder og kompetencer.
Den økonomiske ramme er stabil, og regnskabet 2025 viser balance mellem indtægter og udgifter på området.

Punkt 6	VISO KaS-kontrakt v. Kenneth Hartmann
IBOS er VISO KaS leverandører og vi leverer rådgivning, udredning, kurser og vidensarbejde til unge og voksne (+14) med synsnedsættelse.
Rådgivning: Vi tilbyder både rådgivningsforløb til borgere og fagpersoner, da alle kan henvende sig for råd og vejledning.
Udredning: Skal henvises af kommunen og det er et individuelt tilrettelagt forløb. IBOS foretager udredninger med henblik på hjælpemidler, selvstændighed, helhedsorienterede og tværfaglige udredningsforløb, samt psykologiske, neuropsykologiske og neurooptometriske udredninger. Derudover har IBOS også særlige udredningsforløb i forhold til beskæftigelse, der har til formål at finde frem til, hvilke hjælpemidler, strategier og handicapkompenserende ordninger, der vil kunne hjælpe personen med at komme tættere på eller fastholdes på arbejdsmarkedet og blive mest mulig selvhjulpen.
Kurser: Vi tilbyder ca. 130 kurser årligt på hjemmesiden. Kursusudbuddet tilrettelægges og justeres løbende med udgangspunkt i lokale ønsker og behov. I 2026 vil vi fokusere på at udvide og målrette kursusudbuddet til personer med synshandicap der er på vej ind på arbejdsmarkedet eller med fare for at falde ud af arbejdsmarkedet. 
Vidensarbejde: Det er til i stede i vidensprojekter, netværk (nationale og internationale), konferencer (nationale og internationale) og i Diplomuddannelsen i Synspædagogik og synsrehabilitering. Afsættet for vidensarbejde er udviklingen af viden, der er relevant i praksis og som bidrager til indsatser, der gør en forskel for målgruppen. 

Punkt 7	IBOS-strategi i 2026 v. Marie Fasmer
Der arbejdes bredt med alle målsætninger. Arbejdet i sporene foregår i samarbejde med flere dele af bestyrelsen for at sikre udvikling i de enkelte spor, samt inddragelse af målgruppen. 
1. I målsætningen Unge, der lykkes, er der afholdt fokusgruppeinterviews vedrørende kommunikation til målgruppen.
2. Projektet om at gøre indgangspartiet mere målgruppeorienteret er igangsat og det forventes, at der er etableret et nyt og mere tilgængeligt indgangsparti inden udgangen af året. 
3. Der arbejdes med tilrettelæggelse af nye kurser. I samarbejde med DBS udvikles et kompetencekort til brug i forhold til beskæftigelse, ligesom det løbende afsøges, hvordan målgruppen kan understøttes i forlængelse af den nye beskæftigelsesreform.
4. Og slutteligt arbejdes med at understøtte DTHS-netværkene på det tværgående intranet. 
Vi vil gå i dybden med strategien på et senere møde.  

Punkt 8 	De resterende bestyrelsesmøder i 2026 v. Diana Stentoft
Alle møder ligger tirsdag fra kl. 14-16, og de resterende møder er: d. 2. juni, 8. september og 1. december.
Punkt 9 	Eventuelt
	Intet til eventuelt. 

